Մարտկոցների հրամանատարներին գործողության հրաման է տալիս՝ զբաղեցնել մեկնարկային դիրք: Մարտավարական պարապմունքներն այստեղ պարբերական են՝ այդպես են ստուգվում տեխնիկայի աշխատունակությունն ու անձնակազմի պատրաստությունը: «Ցանկացած պահի կարող ենք ստանալ տագնապ ազդանշանը: Պետք է պատրաստ լինենք խնդիրը կատարելու ըստ մարտկոցների, ինչը, հաշվի առնելով ժամանակակից պատերազմների բնույթը, ավելի հավանական է»,-բացատրում է դիվիզիոնի շտաբի պետը: Մինչ 43 տոննայանոց «Սմերչը», դեղին փոշի բարձրացնելով, առաջանում է, մայորը զինատեսակի նշանակետերից է խոսում: Ասում է՝ յուրահատուկ են. «Զինատեսակը նախատեսված է հեռվում գտնվող ցանկացած խմբակային թիրախների, այդ թվում՝ հակառակորդի բաց եւ ծածկված կենդանի ուժի, զրահապատ տեխնիկայի, հրետանու, մարտավարական հրթիռների, զենիթային համալիրների, կայանատեղիում գտնվող ուղղաթիռների, հրամանատարական կետերի, կապի հանգույցների, օդանավակայանների, ռազմարդյունաբերական օբյեկտների ոչնչացման համար: Հավանական հակառակորդի տարածքը հետախուզված է, նշանակետերի կոորդինատները հաշվարկված: Հրամանի դեպքում կգործենք անվրեպ»: